Papersnake/gushiwen huggingface dataset:
偈颂二百零五首
释正觉（宋代）

三界唯心，唯心三界，
一切法空观自在。处处光明处处身，
老回泡幻同无碍。吐云如山，
吞川如海，了无毛发居其外。
万象森罗尽我家，只个虚空肚皮大。
贤者之孝二百四十首·孟懿子
林同（宋代）

不复问无违，祗应懿子知。
尚愁人不省，以礼告樊迟。
林志和明府过谈旅舍
卢龙云（明代）

马首当年忆并东，从前消息半相同。重来大集明堂吏，一笑谁相塞上翁。

百里多君工制锦，孤臣何地托飘蓬。亦知双剑时还合，未若延津气似虹。
寒食二首 其二
苏辙（宋代）

寄住汝南怀岭南，五年一醉久犹酣。身逃争地差云静，名落尘寰终自惭。

耳畔飞蝇看尚在，鼻中醇酢近能甘。今朝寒食唯当饮，买酒先防客欲谈。
高安得请 其一
李正民（宋代）

免涉风波千里行，江西道院久榛荆。早知季子非忘故，自笑樊生不习兵。

禄赋百朋恩未报，门开三径计难成。老来渐觉无多累，遁世终期学向平。
终南东谿中作
岑参（唐代）

谿水碧于草，潺潺花底流。沙平堪濯足，石浅不胜舟。

洗药朝与暮，钓鱼春复秋。兴来从所适，还欲向沧洲。
六月二十五日晓出郊
陆游（宋代）

剑南作客岁再淹，正如病翼遭（米加离）黏。
短衣射虎性所（，不耐龌龊垂车幨。
今晨偶出得一快，欣然意若脱楚钳。
晓星已疏更磊磊，残月欲尽犹纤纤。
鸡鸣已与夜漏断，鸦起似逐朝阳暹。
扬鞭走马忘老惫，自笑狂疾何由砭。
恭和御赐诗
姚勉（宋代）

叨尘愧甚鹤乘轩，誓报洪私敢寒源。
回有圣胆真愿辅，轲于仁义岂忘言。
清朝长欲诸贤任，公论常扶一脉存。
湛露独沾惭过厚，盍推四海遍皇恩。
和伯兄适庄访立斋
王柏（宋代）

园林襟带两三家，翁季怡怡意度嘉。
时把酒杯倾月影，或烧石鼎煮天花。
青编有味毋吾隐，白发无情任汝加。
翠竹数午新映石，岁寒只此是生涯。
招赵温甫饮
彭汝砺（宋代）

典衫买酒送春归，与春惜别无欢怡。穷村荒凉物色薄，肥鸡绿笋皆出雌。

却思清谈醉我腹，愿君促驾无迟迟。
奉和库部卢四兄曹长元日朝回（卢汀也）
韩愈（唐代）

天仗宵严建羽旄，春云送色晓鸡号。金炉香动螭头暗，

玉佩声鸡雉尾高。戎服上趋承北极，儒冠列侍映东曹。

太平时节难身遇，郎署何须叹二毛。
将归先寄诸幼
赵鼎（宋代）

扰扰干戈地，悬悬父子情。人间正多故，身外复何营。

我已忘官宠，儿须办力耕。归家休歇处，团坐话无生。
以采菊东篱下悠然见南山为韵赋十首
方回（元代）

九日已过一，嘉菊无人采。
晴轩醉余芳，赖有我辈在。
胸着酒斗许，意阔浩如海。
谁能起九原，共与推千载。
儿女较唇舌，我岂尔能凂。
禅人写真求赞
释正觉（宋代）

曲木床头，心空默游。
沙寒黄苇雪，风细白苹秋。
静可久兮山瘠树老，动无羁兮云行水流。
送见素业师南还二首
冯琦（明代）

灞水遥伤别，燕山独送行。
弹珠元自误，抱玉竟谁明。
抚己虚疑梦，逢人怯问名。
报书稀不到，沾洒望神京。¤
奉和江沖陶居二十韵
汪炎昶（宋代）

人世纷喧嚣，空山自茅栋。
烦君固扃鐍，保此曲肱梦。
和裴相国答张秘书赠马诗
李绛（唐代）

高才名价欲凌云，上驷光华远赠君。念旧露垂丞相简，

感知星赠客卿文。纵横逸气宁称力，驰骋长途定出群。

伏枥莫令空度岁，黄金结束取功勋。
东轩
陆游（宋代）

僻巷地无喧，闲人虑不烦。
刺舟回北渚，岸帻倚东轩。
乳鹊行苔径，驯獐触笋藩。
作劳怜野老，唤取倒清樽。
安恭皇后挽词 其三
楼钥（宋代）

玉胜标祥兆，祎衣配至尊。柔仪高马邓，盛德迈娀嫄。

鸾掖空陈迹，霓轩服厚恩。伤心临七夕，素柰已花繁。
松岩八景 其六 岭松冬秀
张吉（明代）

纷纷儿女态，敢与丈人谋。独有苍髯叟，寒山共白头。
湖上 其二
王同祖（宋代）

偶出城来日未西，百花丛底草萋萋。游人过尽归来晚，行遍苏公十里堤。
赠周功崇
朱槔（宋代）

闽岭浮沈二十年，归心日夜梦江天。
谩题甲乙烦君看，若说功名只自怜。
造物小儿知薄相，个中老子已忘筌。
一筇闻作东南去，岂欲求人左海边。
对雨诗
刘逖（南北朝）

重轮宵犯毕，行雨旦浮空。细落疑含雾，斜飞觉带风。

湿槐仍足绿，沾桃更上红。无由似玄豹，纵意坐山中。
东江夜泛用谢康乐诗句十韵 其一
陈烓（明代）

东江头，秋月下，碧树金风更潇洒。沧浪之曲歌未终，孤雁一曲落平野。
元旦次徐木公韵
侯体蒙（清代）

无端寒疾起迟迟，那更桃符初换诗。箫鼓一城春昼永，云山百里梦魂移。

难禁儿女嗟多累，暂假壶觞慰所期。五十三春今近矣，萧萧旅馆但题诗。
风凉原上作
王昌龄（唐代）

阴岑宿云归，烟雾湿松柏。风凄日初晓，下岭望川泽。

远山无晦明，秋水千里白。佳气盘未央，圣人在凝碧。

关门阻天下，信是帝王宅。海内方晏然，庙堂有奇策。

时贞守全运，罢去游说客。予忝兰台人，幽寻免贻责。
和西林二首 其一 鹤径
叶之芳（明代）

长松夹修道，芳草寒未歇。朝落东峰云，暮照西原月。

独鹤步不鸣，主人清啸发。寻仙可长往，将从炼金骨。
村居杂诗四首 其一
刘因（元代）

邻翁走相报，隔窗呼我起。数日不见山，今朝翠如洗。
秋日谈长益方尔止见访同家弟昆白赋答
梅磊（清代）

粳稻朝初获，荷花晚更香。萤飞将草乱，牛饭就松凉。

斯世多充隐，吾徒或醒狂。秋林携小谢，吟咏可相当。
依韵和唐彦猷华亭十咏·秦始皇驰道
梅尧臣（宋代）

秦帝观沧海，劳人何得修。
石桥虹霓断，驰道鹿麋游。
车辙久已没，马迹亦无留。
骊山宝衣尽，万古空冢丘。
题画梅赠黄君
吕徽之（宋代）

黄君画梅天下奇，枝枝笔底如龙飞。
干盘屈曲苍苔古，老树顷刻生光辉。
婆娑月下弄清影，更有幽香袭诗境。
地僻从无车马尘，间关翠禽啼梦冷。
刘元翁索赋鞠逸
张埴（宋代）

与花丛薄且媻娑，早晚风霜亦奈何。
欲待太平求不死，南阳水胜上池多。
舟中咏落景余清晖轻桡弄溪渚之句盖孟浩然耶
陆游（宋代）

维舟入谷口，信步造异境。
隔篱鸡犬声，满地梧楸影。
瓦甑炊香稻，石泉汲新井。
人间苦偪仄，爱此须臾景。
中秋月·中秋月
徐有贞（明代）

中秋月。月到中秋偏皎洁。偏皎洁，知他多少，阴晴圆缺。
阴晴圆缺都休说，且喜人间好时节。好时节，愿得年年，常见中秋月。
满江红·誓死收回山西矿权，悼念李培仁君
王用宾（宋代）

碧睛紫髯，叹底事、强权至此。最可痛、开门揖盗，罪不容死。

案件未销荆轲恨，捐身誓蹈鲁连志。顾河山、黯黯暮阳红，无生气。

争不得，赂秦计。忍不住，和戎耻。想背城一战，身殉而已。

遗珠完璧归何日，血雨腥风葬无地。好头颅、掷向蛟龙窟，等閒事。
园居秋日杂诗八首 其八
龚易图（清代）

信手吟成信手抛，纷纷笔墨落墙坳。应刘凋谢卢杨散，南社晨星感旧交。
官柳
张琰（唐代）

不见桥东黄布帘，树犹如此我何堪。
袅袅亭亭忒无赖，又将春色误江南。
酒市四首，同次儿作
洪繻（清代）

数钱奼女点牙筹，月地花天处处秋。今日醁醽徵榷尽，襟痕无复满杭州。
次韵何君与晚晴
周紫芝（宋代）

花深雨过一鸠鸣，唤起何郎对晚晴。暮霭连山明白鹭，夕阳回处带啼莺。

浮生可笑能几屐，万事政须论一枰。想得追随共飞盖，玉觞零乱酒催行。
空村谣
杨弘道（元代）

凄风羊角转，旷野埃尘腥。膏血夜为火，望际光青荧。

颓垣俯积灰，破屋仰见星。蓬蒿塞前路，瓦砾堆中庭。

杀戮馀稚老，疲羸行欲倾。居空村问汝，何以供朝昏？

气息仅相属，致词难遽言。往时百馀家，今日数人存。

顷筐长镵随日出，树木有皮草有根。舂磨沃饥火，水土仍君恩。

但恨诛求尽地底，官吏有时还到门。
闲居
释行海（宋代）

屋头烟树绿婆娑，最爱樵邻夜唱歌。
独坐小窗山寂寂，不知门外月明多。
汴京纪事二十首 其十九
刘子翚（宋代）

河汉如云扫泬寥，登东寒铁响清宵。
竹窗惊破高人梦，门外骎骎万马朝。
义上人归自武林戏作四偈
刘应时（宋代）

行脚从来笑赵州，草鞋踏破竟何求。
百千三昧无穷义，不出颐庵拄杖头。
夜闻风雨
王之道（宋代）

狂风横雨忽来鸣，半夜长亭客梦惊。
想见海门春涨争，奔军百万听潮声。
偈颂一百一十七首
释绍昙（宋代）

捞摝群迷，示生五浊。
臭秽通身，如何洗却。
百滚洋铜浇一杓，彻骨清凉，
快活快活。
四月二十九日迓伯氏久渴得雨田父交贺而行客
王洋（宋代）

本是黄梅雨涨时，沙痕褪落不成泥。
龙公不费丝毫力，收起鸣车水满畦。
句 其一
杨徽之（宋代）

戍楼烟自直，战地雨长腥。
海天跨鹤
林鸿（明代）

沧溟控东极，滉漾宽扶桑。飘飘鹤上仙，驭气以翱翔。

碧落为我鹤，丹霞为我裳。放神逐九有，吸气调三光。

骖鸾笑嬴陋，策骏嗟穆荒。逍遥大罗天，归来良未央。
丁亥生日纪事五首
方回（元代）

山路访僧规已定，晓楼闻雨事还非。
今年生日无人识，几度儿还望我归。
清茗半瓯浮雪乳，古香一剂炷烟霏。
割牲酾酒贫难办，只待天晴浣虱衣。
祫享观礼二十韵
梅尧臣（宋代）

卜惟阳月吉，孝享礼方修。
斋幄严宫殿，群臣奉冕旒。
北风先集霰，夜雪竞侵帱。
羽仗天街立，龙笳象魏流。
翌朝升宝辂，夹道列华輈。
琳宇躬将款，珠尘密未收。
撞钟钧奏合，奠玉日光浮。
捧册叨於左，观仪得以周。
帝来清庙下，月欲大刀头。
既祼还初次，更衣戴远游。
黄麾转槐路，朱辇驾云虬。
武士罗金甲，中人著锦褠。
千官入称庆，万国与同休。
却出紫宸阁，俄登宣德楼。
鸡星传巽令，鹤驭作天邮。
肆赦通皇泽，深仁被九州。
巍巍百世业，坦坦四夷柔。
惠及高年叟，恩差五等侯。
力田仍给复，有道俾旁求。
何以歌尧美，兹同击壤讴。
次韵方泳道见寄
高斯得（宋代）

延首浙河外，浮氛翳青天。
下有豺与贙，纷其集中田。
况复直岁祲，蒿莱莽连阡。
民流入他郡，百进而无人烟。
咨予忝观风，七州命所悬。
驻车问疾苦，入耳潸潸然。
期令万苍黔，生意春无边。
一网猎群饕，其敢诿力绵。
天王自圣明，疑旒蔽其前。
曰此何罪辜，百诬饮贪泉。
奉使既不称，还印归民编。
南窗可笑傲，双溪恣流连。
不贪金门步，不慕东壁躔。
但愿紫皇寤，赤子逃烹煎。
贤聚国脉壮，吏良民瘼痊。
臣虽就九死，没齿无怨言。
方子远投赠，厉我弥贞坚。
枯木已无心，安能被朱弦。
江水徜可楫，吾其剑西川。
途经李翰林墓
许浑（唐代）

气逸何人识，才高举世疑。祢生狂善赋，陶令醉能诗。

碧水鲈鱼思，青山鵩鸟悲。至今孤冢在，荆棘楚江湄。
过闽关
刘基（明代）

天上丝纶启玉封，欢声雷动八州同。闽江渺渺通炎海，添作恩波到日东。
魏忠献公挽辞三首
司马光（宋代）

爱物威容悴，忧公宿疹加。
孤忠贯白日，美志掩丹霞。
行路皆仲怅，闻风悉叹嗟。
英灵觐宗祖，犹想佑皇家。
南歌子
倪稱（宋代）

积水凝深碧，斜阳散满红。扁舟轻漾白苹风。曲港孤村萦绕、路相通。

野色浮尊净，荷香入座浓。胜游聊复五人同。恰似辋川当日、画图中。
山家
陆游（宋代）

种药为生业，弹琴悦性灵。
中宵煮白石，平旦诵黄庭。
茶熟眠初起，儿扶酒半醒。
意行无定处，猿鸟共忘形。
八月八日发潭州后得绝句四十首
赵蕃（宋代）

鹭鸶虽说擅风标，永日滩头腹苦枵。
凫鹜杂居宁自异，鸡群鹤处更加骄。
李英公绩
石介（宋代）

一言容易废忠谋，徇主从昏可自尤。今日始知辜付托，当时齧指血空流。
好事近
赵彦端（宋代）

一沮寄江干，十载山青水碧。山水大无余意，有故情难识。

故情难识有谁知，衣残更头白。别后是人安稳，只楚吴行客。
游黄山次韵
程元岳（宋代）

谩宿林间夜对床，钟鱼衍度几星霜。
月高花影频开画，凤动松星自鼓簧。
人事县知春日好，禅心不作少年狂。
重来为称裴公约，万绿阴中醅酒香。
自金山泛舟至焦山饮吸江亭
赵文昌（宋代）

金山据上流，怒挟汀声东。焦山护海门，坐折千里冲。

两山势欲合，盛气薄苍穹。解纷谁巨擘，赖有疏凿功。

至今买馀勇，角立相长雄。两皋汗漫游，目击大块中。

手持一杯酒，浇尔磊块胸。鱼龙出鼓舞，摩荡青莲宫。

山灵自不凡，感激欣相从。因笑魏与吴，乾坤两鸡虫。

悠然一带水，往事寻无踪。夜深何处笛，呜呜起西风。
水调歌头
李处全（宋代）

明月浸瑶碧，河汉水交流。偏来照我，知我白发不胜愁。客里山照三载，枕上人间一梦，曾忆到瀛洲。矫首蓬壶路，两腋已飕＿。

记扁舟，浮震泽，趁照秋。垂虹亭上，与客千里快凝眸。看剑引杯狂醉，饮水曲肱高卧，鹏鷃本同游。起舞三人耳，横笛唤沙鸥。
偈颂十三首
释智遇（宋代）

沩山若无后语，尽自包里得去。
其奈用处太过，以致栓索俱露。
题惠崇小景 其一
许及之（宋代）

寒林几吹折，冻柳不胜垂。老去机心熟，惊鸥莫浪疑。
春词
毛滂（宋代）

君恩破寒色，天笑觉春回。
先暖延和柳，曾无羯鼓催。
送僧
无可（唐代）

四海无拘系，行心兴自浓。百年三事衲，万里一枝筇。

夜减当晴影，春消过雪踪。白云深处去，知宿在何峰。
寄范清老
孔武仲（宋代）

日挂西南有薄辉，棱棱霜气犯寒衣。
不愁斗柄随春转，秖怕梅花学雪飞。
湘浦波光频送别，湓城山色屡思归。
高人只在南坡住，好共留钱买钓矶。
山行
滕白（唐代）

马头间觉入从客，叠嶂清秋度百重。
长见孤云能作雨，未应片水不藏龙。
花村几处连修竹，涧石谁家倚瘦松。
本若无心许明代，好寻巢许此韬踪。
江梅引 寄采湘
赵我佩（清代）

瘦腰怯似柳枝柔。怕经秋。易经秋。容易西风，吹恨上眉头。

谁惜近来憔悴甚，心似醉，一丝丝、绕乱愁。

乱愁。乱愁。数更筹。衾半兜。香半留。梦也梦也，梦不到、旧日妆楼。

怪杀销魂，帘底月如钩。照遍花前携手路，人去也，剩相思、泪暗流。
连夕大风，凌寒梅已零落殆尽三绝
范成大（宋代）

枝南枝北玉初匀，夜半颠风卷作尘。
春梦都无三日好，一冬忙杀探梅人。
绥定晓行
杨廷理（清代）

月伴长庚向晓明，烟光澹沱隐岩城。薄寒未厌征裘重，长路偏岩客骑轻。

塞树森森含翠色，溪流曲曲送泉声。到来了却公家事，一盏清樽话短檠。
赋得隔树见秋灯
王铚（宋代）

隔树见秋灯，青荧更可爱。
半笼宜叶疏，微透嫌枝碍。
深误暗虫投，静窥栖羽在。
望疑帘幕中，吟惜栏杆外。
月到冷光幽，风来孤影碎。
山客遥夜归，耿耿如相待。
丙戍元日漫兴时年七十起用杜句 其一
成鹫（清代）

人生七十古来稀，两角赢牛好放归。借地断辞骑马客，留云居守钓鱼矶。

掀翻热局成冰冷，收拾粗心入细微。却恐风光易流转，锁窗笼鹤未教飞。
公迈何遄
曾丰（宋代）

公之西矣，蜀人是谣，
都人是嚣。诏予华衮，
亟哉来朝。彩熊既税，
彩鹢既发。月逗岁遛，
竣其未达。都人曰嘻，
吾国君师。欲猷欲为，
未得良毗。
偶题
吕本中（宋代）

槿篱临古涧，苍然来书幄。垂钓涧鱼清，衔杯山醪浊。

三径草既深，一庭鸟剥啄。绳床竹翠阴，石几苔藓驳。

游方庄老书，抱琴陶家乐。山水洗尘嚣，百年好一觉。
庆元二年恭上太皇太后皇太后太上皇帝太上皇
佚名（隋代）

太任媚姜，涂山门翼。
慈祥曼衍，鸿德迭举。
宝章奕奕，祲宫俣俣。
帝用将之，于彼宫所。
长夏无事偶检十余年来师友翰墨得十卷装池之因成七律一首
黄爵滋（清代）

如将海岳贮胸间，永昼披寻得静间。琴绝有时悲逝水，花开频想折春山。

萧条风雨成离合，浩荡乾坤寄往还。最是关怀勤策我，不堪揽镜发将斑。
大连
王文诰（清代）

山水漭洄冱，千里环高峡。南靖连苍梧，奔流势不乏。

登橹寻大连，其源泻两胁。粤西山蜿蜒，倾卸当天压。

一枝盘旋龙，水汇双岐夹。龙性郁不舒，节寸遭威胁。

一怒陡飞空，奋张万鳞甲。引颈落大连，浪眺波喷喝。

天山地水灵，分来江口插。愿汝学希夷，瞑宜蛰龙法。

醉乡不可沽，那敢言荷锸。苍头倒敝囊，惊疑剑出匣。
柳
薛海隐（宋代）

不问章台与楚楼，一根半树亦风流。
看来的是多情物，爱杀春光怕杀秋。
寄王乐道
曾巩（宋代）

荆州南走困尘埃，应喜文章意自开。
明世正逢多事日，要涂须用出伦材。
不回霜雪不应惜，未得风云众忍摧。
若向沙头吊杜甫，近诗悬望自书来。
杀驼破瓮
伽腽肭（南北朝）

昔有一人，于瓮中盛谷。骆驼入瓮食谷，首不得出。主人以为忧，瓮计可施。有一老人来语之，曰：“汝莫忧，吾有以教汝出。”主人亟问：“法何？”老人曰：“汝当斩驼头，自当出之。”主人以为妙，即依其语，以刀斩驼头。既杀驼，而复破瓮，如此痴人，为世人所笑。
相见欢 春闺
万锦雯（清代）

新来燕子呢喃。睡难酣。又被邻姑催起，着春衫。

娇欲颤。行还倦。笑相搀。同上小楼，闲倚、望归帆。
送珣禅还乡
释昙华（宋代）

极目澄澄水照空，白苹红蓼战西风。
三千里外深深意，铁券谁将累祖翁。
浣溪沙 其四
仇远（元代）

豆蔻枝头冷蝶飞。荼蘼花里老莺啼。懒留春住听春归。

北海芳尊谁共醉，东山游屐近应稀。小窗寒草送春时。
李白酒楼歌
李道坦（元代）

溧阳酒楼春水涯，白马系在楼东家。千金醉尽不复顾，犹吹玉东引吴娃。

日斜楼外东风起，春愁满眼杨花里。高歌一曲下楼去，传遍江南数千里。

锦袍绿水迷踪迹，月落空梁照颜色。江头尽日不见人，楼上几年无此客。

倚栏仰看西飞云，胡为不饮愁其身？即今寂寞千年后，谁酹青山山下坟！
赠苏味道
杜审言（唐代）

北地寒应苦，南庭戍未归。
边声乱羌笛，朔气卷戎衣。
雨雪关山暗，风霜草木稀。
胡兵战欲尽，汉卒尚重围。
云净妖星落，秋深塞马肥。
据鞍雄剑动，插笔羽书飞。
舆驾还京邑，朋游满帝畿。
方期来献凯，歌舞共春辉。
二月三十日
方回（元代）

酒病专欺老，诗材苦欠新。
客窗庐阜雨，故圃洛花香。
岁支江声急，家人夜梦频。
遥知扫松处，笋茗正芳辛。
严陵市
陈元晋（宋代）

暝色低平野，霜风放霁天。
买杯逢竹所，索句立梅前。
山曲云归寺，溪寒水带烟。
茅檐听残雪，愁绝拥衾眠。
题金总管所藏王宰临本长江万里图
朱晞颜（宋代）

五日一石十日水，王宰能事称子美。何因写此长江图，万里风子来眼底。

闭门读书期致身，天下国家几何理。人生积力久乃知，岂但区区事华丽。

九江绝险禹所经，中涵万古英灵气。丰功伟绩想馀风，霸略雄图见遗趾。

逐臣去国远于天，迁客投荒半为鬼。贤愚虽异迹未陈，历历江山旧游憩。

展图一过深起予，叹息画师良有意。从险入易蜀道难，积微至著牛溪始。

毫端妙刮造化窟，咫尺丹青得玄髓。百年等付桶底间，瀛海蓬山曾可苇。

我诗迟拙不堪传，较似诸君发蒙耳。
再和陈提举喜雨 其一
阳枋（宋代）

了无和气格清穹，天意难回执热中。骤雨起从南海庙，雄风到自楚王宫。

却愁水府丹瓢注，解使银河赤岸通。急趁好晴催刈谷，坻京相庆万家同。
偈颂一百二十三首
释普度（宋代）

释迦老子弄精魂，死了依前似不曾。
一树落花春过后，无山无限碧层层。
春晚感事二首 其二
陆游（宋代）

寒食梁州十万家，鞦韆蹴鞠尚豪华。犊车轣辘归城晚，争碾平芜入乱花。
严陵晓发次夏严州汝梅韵三首 其三
张羽（凤举）（明代）

春阴强作问耕行，出淖犹堪载酒程。每厌蜃楼乘海暗，定知爝火忌天晴。

山阳地湿茅穿径，雪后江高水到城。病怯官忙无暇日，铜章错忆绿纹生。
己丑生日
申涵光（清代）

行歌何处问幽栖，滏口孤亭郡堞西。渐觉悲欢从俗懒，漫将怀堞向人低。

惊猿莫讶频移树，羸马犹能惜障泥。烽火近连冬未雪，每逢喧乐倍凄凄。
题广州浴日亭
刘弇（宋代）

谁识咸池万顷中，源流穷处与天通。气蒸古木千岩晓，浪拍扶桑四远红。

焰焰骊珠初出海，腾腾乌翼渐摩空。不须更问乘槎客，只此波间是月宫。
帅相生日二首
王洋（宋代）

季管吹灰木落洲，天边初献鹔鹴裘。
邦家袭庆因前续，岳渎储精自几秋。
秦晋君臣三书接，安危将相百年求。
休论辟毂功成后，只恐功名卒未休。
牧童逮狼
蒲松龄（清代）

两牧竖入山至狼穴，穴中有小狼二。谋分捉之，各登一树，相去狼十步。少倾，大狼至，入穴失子，意甚仓皇。童于树上扭小狼蹄、耳，故令嗥。大狼闻声仰视，怒奔树下，且号且抓。其一童嗥又在彼树致小狼鸣急。狼闻声四顾，始望见之；乃舍此趋彼，号抓如前状。前树又鸣，又转奔之。口无停声，足无停趾，狼十往复，奔渐迟，声渐弱；既而奄奄僵卧，久之不动。童下视之，气已绝矣。
次韵酬奚兄
方岳（宋代）

亦笑诗书记姓名，到头为崇若为情。
汉家礼乐今尘土，不欠当时鲁两生。
用过韵，冬至与诸生饮酒
苏轼（宋代）

小酒生黎法，乾糟瓦盎中。芳辛知有毒，滴沥取无穷。

冻醴寒初泫，春醅暖更饛。华夷两樽合，醉笑一欢同。

里闬峨山北，田园震泽东。归期那敢说，安讯不曾通。

鹤鬓惊全白，犀围尚半红。愁颜解符老，寿耳斗吴翁。

得谷鹅初饱，亡猫鼠益丰。黄姜收土芋，苍耳斫霜丛。

儿瘦缘储药，奴肥为种菘。频频非窃食，数数尚乘风。

河伯方夸若，灵娲自舞冯。归途陷泥淖，炬火燎茅蓬。

膝上王文度，家传张长公。和诗仍醉墨，戏海乱群鸿。
始生书怀三首
杨公远（宋代）

浮生六十度春秋，无辱无荣尽自由。
但得此身强健在，明年花甲又从头。
阴风
陈与义（宋代）

阴风三日吹南极，二月巴陵寒裂石。长林巨木受轩轾，洞庭倒流潇湘黑。

君不见古庐竹扉声策策，中有竛竮落南客。曾经破胆向炎官，敢不修容待风伯。
春末兰溪道中作
贯休（唐代）

山花零落红与绯，汀烟濛茸江水肥。人担犁锄细雨歇，

路入桑柘斜阳微。深喜东州云寇去，不知西狩几时归。

清平时节何时是，转觉人心与道违。
寄题殊公禅老黄云阁二首
强至（宋代）

人悦禅翁巧结庐，更营飞阁取幽虚。
溪山雨后翠欲活，棂槛风来清有馀。
龙象几年成佛界，猨猱深夜杂僧居。
还如梦得闻涵碧，谁写丹青复寄予。
紫岩九章章八句上寿张丞相
张元干（宋代）

紫岩高兮，上摩穹窿。
雨露润泽，风云会同。
表宋宗臣，礼泰智崇。
皇以昭之，简在帝衷。
送梁仁伯赴江陵丞三首 其二
赵蕃（宋代）

直道多不容，枉道夫岂可。直道诚忤人，枉道还丧我。

如君直有馀，为计亦多左。而我枉未能，若为逃轗轲。
题丹霞烧木佛图
释月涧（宋代）

丹霞烧木佛，义出丰年。院主眉须堕，彩奔龊家。法海浪平春昼永，戏将老手拔鲸牙。
晚步湖桥
苏泂（宋代）

吴侬生长镜湖边，湖晚登桥意欲仙。
初见苍山下红日，忽看白欲上青烟。
收藏画本归吟笔，应答渔歌送客船。
回首更阑人去后，玉虹横浸冷金眠。
相和歌辞。明妃曲
王偃（南北朝）

北望单于日半斜，明君马上泣胡沙。

一双泪滴黄河水，应得东流入汉家。
虞美人·许时闭户间疏散
魏了翁（宋代）

许时闭户间疏散。风自无人管。自从阳律一番新。又把前回风自、送西邻。
浮云富贵非公愿。只愿公身健。更教剩活百来年。此老终须不枉、在人间。
铜仁江舟中杂诗六首·其二
郑珍（清代）

渐见寒流阔，居人两岸分。
潭光清漏石，山影绿摇云。
渔得沙头汛，炊香柁尾闻。
向来风味熟，惆怅但离群。
观元丹丘坐巫山屏风
李白（唐代）

昔游三峡见巫山，见画巫山宛相似。
疑是天边十二峰，飞入君家彩屏里。
寒松萧瑟如有声，阳台微茫如有情。
锦衾瑶席何寂寂，楚王神女徒盈盈。
高咫尺，如千里，翠屏丹崖粲如绮。
苍苍远树围荆门，历历行舟泛巴水。
水石潺湲万壑分，烟光草色俱氛氲。
溪花笑日何年发，江客听猿几岁闻。
使人对此心缅邈，疑入嵩丘梦彩云。
壬戌二月十九日都巡李叔永躬按酒课于会田市
曾丰（宋代）

主人未叱曲车回，客子涎流口欲开。
阮籍已收青眼去，陶潜休望白衣来。
杂记十首
刘克庄（宋代）

登庸局面变，报复念头差。
贬削村夫子，褒崇笑夜叉。
挽刘主簿令二首
廖行之（宋代）

投檄巴陵本为亲，迟留方拟问通津。
一官粗报平生志，万里俄通未老身。
里棘岂堪栖凤驻，冢花重叹臣麟新。
我慙李汉无才望，敢效韩编作序人。
高盖名山院二首 其一
施常（宋代）

白云来去自闲闲，锁勒千山与万山。仙客已归霄汉去，虚堂流水漫潺潺。
醉别刘季高侍郎
汪藻（宋代）

畴昔追随翰墨场，功名今日愧刘郎。英姿合上凌烟阁，巧谮曾遭偃月堂。

双桨又乘清夜去，一尊聊发少年狂。归来却共灯花语，骑省看成满镜霜。
海棠一夜为风吹尽三首
姚勉（宋代）

不作天开锦幄红，却成急雪舞回风。
多应欲衬吟春步，绣出香裀展迳中。
杂兴
利登（宋代）

昨宵狂风起，折我桑树枝。
徘徊履桑园，贱妾当何依。
岂无薜萝生，亦有柔苧肥。
素情在君子，绮帛良重斯。
无桑蚕安食，无蚕我安衣。
长叹反初路，渺渺天四垂。
赠浒墅关尹
周顺昌（明代）

天寒日暮欲何之，闻道轻装已驾时。且喜雄心仍自在，莫嗟分驾未为期。

凤川波浪愁行色，马岭风烟绝梦思。此去长安霜雪苦，嘱君珍重岁寒姿。
金山十咏呈坦叔 其一 奎文阁
周孚（宋代）

煌煌百宝函，珠璧烂星月。惊倒西域胡，祥光与天接。
春阴
邹浩（宋代）

极目三封日易斜，无因重守故庭花。春阴又是怜花草，燕子飞来知几家。
还龟溪成拙句呈给事刘兄
王洋（宋代）

上春日暮暮春头，翠浅芳浓草色柔。
五十日天和暖候，一帆风地往来舟。
棋神得隽惊逢敌，酒病寻医尚入流。
只有风流动文采，较量沈谢亦推刘。
失题 其二
黄锦（明代）

□脾何处泻，高辟水云间。但得景中趣，何辞忙里閒。

□□□□日，落水淡宜山。不尽酣歌意，移舟向月湾。
敬和荫乔观察老世侄留别榆林士民未步原韵
郑珍双（清代）

不向终南捷径行，幡然一出念苍生。榆关千里风尘色，薇省十苍翰墨声。

戎马纷纷勤远驭，嗷鸿肃肃阻归程。口碑已载东门道，又看儿童骑竹迎。
罗云谷诗集跋
林希逸（宋代）

人间好诗不易得，江湖近事诗之厄。梅花知己欠逋翁，明月论交无太白。

何人识尽谷中云，将渠去作天南客。凤冈传酒赋凝香，龙岭行歌欣应拍。

题书忽与燕同来，入手恍如鳞有获。綵霞封裹策二三，珠露穿排首千百。

吟将麈柄击玉壶，听是冰弦调锦瑟。岂惟句字费推敲，好是典刑见风格。

问之乃是吾故人，对此悠然记畴昔。杏园初会固匆匆，蓬省旧游思历历。

我今娱老但醉眠，君要惊人更精索。诚哉老子共风流，龟堂主人忧火逼。

料知得意风月前，独立长歌天地窄。生民清庙要新声，底处当行求巨擘。

看君定作出谷云，鹤书已到罗含宅。
洛社八景 其七 萍舟帆影
王永积（明代）

一日百里程，来往纷如织。愿乘般若舟，无藉篙师力。
江上
董颖（宋代）

万顷沧江万顷秋，镜天飞雪一双鸥。
摩挲数尺沙边柳，待汝成阴系钓舟。
次韵酬杨伯子兼呈诚斋
张镃（宋代）

见说聪明早，童年便与玄。
细看今日句，宛似乃翁篇。
家谱无他姓，文星聚此边。
何须待千首，一首已堪传。
土门
范成大（宋代）

污泥汩峻阪，狠石卧中路。睥睨无敢前，趑趄屡却顾。

长绳引篮舆，前挽后推去。吏士更叫号，作气欲飞度。

颠坠较分寸，商略营跬步。须臾气亦竭，一一汗如雨。
点绛唇 闺思
王寂（南北朝）

疏雨池塘，一番雨过香成阵。海榴红褪。燕语低相问。冰簟纱ε，榴骨凉生润。沈烟喷。日长人困。枕破斜红晕。
胡无人
陆游（宋代）

须如猬毛磔，面如紫石棱。
丈夫出门无万里，风云之会立可乘。
追奔露宿青海月，夺城夜蹋黄河冰。
铁衣度碛雨飒飒，战鼓上陇雷凭凭。
三更穷虏送降款，天明积甲如丘陵。
中华初识汗血马，东夷再贡霜毛鹰。
群阴伏，太阳升；胡无人，宋中兴。
丈夫报主有如此，笑人白首篷窗灯。
咏竹
朱元璋（明代）

雪压枝头低，虽低不着泥。
一朝红日出，依旧与天齐。
偈五十三首 其五十三
释克勤（宋代）

行棒行喝，拽石搬土。象骨辊毬，禾山打鼓。沩岭牧牛，玄沙见虎。

禾茶赵州，面壁鲁祖。争似老云门，腊月二十五。
读辛忠敏南渡录
黄绍弟（清代）

长城迤逦西复东，烽火犹照甘泉宫。荧惑入斗下殿走，黄沙万里鹃花红。

神州陆沈始典午，铜驼荆棘无宁宇。行酒天子泣逋臣，奉巾庶人颂圣主。

建业铜马浮江来，长淮以北多蒿莱。襄国岧峣季龙阙，长川巀嶪佛狸台。

关西杨后陇西李，天上真龙起晋水。天宝蕴孽野猪精，贞元伤心假狮子。

唐季藩镇益纷纭，沙陀特起鸦儿军。姑夫称兵向巩洛，翁帝责赂捐燕云。

天福太后徽陵女，白衣待罪黄龙府。北来吃饭主恩深，南向飏灰妾心苦。

天水龙飞开帝基，黄袍仓猝陈桥师。薰风门外降王宅，长春殿前学士诗。

惜哉嗣皇多失德，艮岳竭尽万夫力。道君端拱上清宫，媪相铺张燕山石。

朔方胡骑风萧萧，杜鹃凄绝天津桥。城郭一朝华表改，烽烟三月咸阳焦。

平沙浩浩窜荒裔，毡庐惭对延禧帝。役夫申恨骨碌都，府吏报恩阿计替。

马角乌头久不归，凄凉羌笛梅花飞。珠结同心泽利妇，金钗一角盖天妃。

五国城边藁葬处，墓门无复冬青树。首祸未蔽童蔡辜，复雠重为汪黄误。

百年兴废天难知，青城续赋遗山诗。孟珙幽兰函朽骨，刘祁甘露题残碑。

稼轩奋笔书国耻，内讳颇乖春秋旨。未妨杜牧著罪言，宁免魏收讥秽史。

建炎南渡颇偷安，愿写百本朝堂观。激发功臣动毛发，针砭孱主无心肝。

东南半壁金瓯缺，抱虎枕蛟同一辙。葛岭高筑半閒堂，兰亭私题二义碣。

我生颇似靖康时，举目河山泪满颐。江南更无乾净土，河上坐拥逍遥师。

冲人高蹈勋华迹，文武旧臣奉金册。衣冠何似广明年，正朔旋更至元历。

鼎湖一去龙为鱼，湘女祠前斑竹枯。沧海横流无著处，搢绅莫复谈黄虞。
观蕉叶二首 其二
沈辽（宋代）

忆昔红蕉狼籍时，玉人携手泪沾衣。今日芳心为谁展，天边怊怅未成归。
渡夜
黄庭坚（宋代）

客行岁晚非远游，夜水无情日夜流。
去年排堤注东郡，诏使夺夜还此州。
忆昔冬行夜梁上，飞雪千里曾冰壮。
人言夜源冻彻天，冰底犹闻沸惊浪。
题方方壶画仁智图为道士主默渊赋
刘永之（明代）

玉检神仙记，琼台羽士家。轩窗明日月，冠佩剪云霞。

白鹤窥残弈，青童扫落花。忆曾访丹术，枫径驻轻车。
和刘珵西湖十洲·松岛
舒坦（宋代）

亭亭古干对沧浪，雨洗风飘老吹香。
晚岁何人同寂寞，水西我有读书堂。
初注清湘令寄冯深居
严粲（宋代）

深居定何处，无便寄声频。旧别芝山月，相思楚水春。

白云生梦远，华发折腰新。料得今书到，看题笑故人。
赠许彦周宣教游岳彦周参机道者
释德洪（宋代）

一幅纱巾九节筇，翛然生计似庞公。孤云野鹤登空去，万壑千岩堕笑中。

岣嵝晴披应独往，懒瓒醉卧与谁同。遥知勘破痴禅老，想见临机面发红。
发交州日留题解炼师房
裴夷直（唐代）

久喜房廊接，今成道路赊。明朝回首处，此地是天涯。
寄日新
周孚（宋代）

好在东吴客，归期尚未闻。已看梅里月，可忆蒜山云。

仕路虽投剑，诗坛定策勋。他年一盂饭，扶耒待君分。
和南安余宰题翠阴亭致爽轩二首 其二
黄公度（宋代）

面势揖孤峙，交柯藏伯劳。日临公馆寂，人与此轩高。

对酒屡中圣，题诗应仆骚。乔林思旧隐，咫尺听风号。
游罗浮
留元崇（宋代）

远看空碧混崔嵬，近见重重翠作堆。
古木阴中藏洞府，乱云深处出楼台。
文禽耀日来相唤，羽客乘风去不回。
惟有东坡旧游迹，屐痕犹自遍苍苔。
乾德以后祀感生帝十首
佚名（隋代）

大君有命，祀典咸条。
成献式祭，淑慎优柔。
至睦州泊新安江口
张伯玉（宋代）

前岁过此州，手持七闽节。
虽远更惮劳，揽辔迟明发。
回瞻七里滩，何日榜舟歇。
幸得满三年，解符下瓯粤。
却到新安江，依然旧澄澈。
敛巾照江水，无白可添发。
州人多故吏，罗立皆磬折。
问我此去心，复有何施设。
兴方顾诸老，谢尔相慰说。
此度归来心，可共严陵说。
光绪庚寅出都赠沪江陆较书八首 其一
夏曾佑（清代）

对酒当歌百感侵，独将往事几沉吟。琴湖一曲盈盈水，曾照生平十载心。
通州任家港车行 其一
许传霈（清代）

奄奄海上七辰周，病到通州竟卧游。明日坐车知早起，忠孝已可数更筹。
久不到南坡
虞俦（宋代）

何许瀛洲更望登，田园日涉与吾曾。怪来松菊荒三径，底事归兮却未能。
颂古十八首
释宝印（宋代）

李公要劝张公酒，却被张公罚一杯。
珠绕团团休错会，还家拍手笑哈哈。
闻笛 其一
释居简（宋代）

天籁无声地籁沈，一轰千仞裂层阴。朣朣唤得关山月，不作离鸾别鹄吟。
元叔易去假服戏作
李正民（宋代）

几岁飘零领外祠，新衔不带假银绯。寻鱼不管娇痴女，措大从来自绿衣。
次韵真歇和尚圆觉经颂一十四首·普觉菩萨章
释正觉（宋代）

药病相攻双去难，心华开发自家禅。
天真历历非修证，日用堂堂岂授传。
高升丹霄知得计，止啼黄叶信成权。
底时屑屑行泥滓，可笑蜗牛自涴涎。
登天池山发在公一笑
虞堪（明代）

行穷水色与山光，觅得灵源到上方。蹑断翠厓云汉上，坐扪参井濯沧浪。
秋日有怀
白玉蟾（宋代）

一点秋光寄画图，秋来吟鬓似枫疎。
晴烟染树看何足，缺月梳云状不如。
暑退凉生蝉有语，水长天远雁无书。
此心直欲鹏南举，不学蜘蛛结网居。
徐氏哀词代作
陈东（宋代）

忆昔常随祖母过，登堂共庆尚垂胡。
十年未远皆流荡，地下相逢果有无。
香奁八咏 其四 水盆沐发
黄伯旸（元代）

井花满注玻瓈绿，一片春澌莹如玉。晴窗解下十八鬟，三尺青丝漾寒渌。

兰膏洗尽香腻消，满手绿苔新带潮。露蝉翅湿飞不起，花雾晓收红日高。
送林子中知成都
孔武仲（宋代）

鞍马覆山黑，旌旗垂野红。
问远谁当行，太守临蜀中。
太守时之豪，学博文章工。
人事未称遂，崎岖已巴东。
公年方六十，皎皎头如童。
不服何首乌，自有夜气充。
丹田芙蕖开，余光发形容。
推此见治民，亦与治身同。
以静镇浮躁，以仁苏疲癃。
一夫无向隅，四野常年丰。
间出作遨头，伐击鼓与钟。
远民生爱敬，有古循吏风。
岂止招学徙，区区继文翁。
有所思
杨炯（唐代）

贱妾留南楚，征夫向北燕。三秋方一日，少别比千年。

不掩嚬红缕，无论数绿钱。相思明月夜，迢递白云天。
和永叔内翰
梅尧臣（宋代）

来时擘茧正探官，走马传宣夹路看。
便鏁青春辞上合，徒知白日近长安。
思归有梦同谁说，强意题诗只见宽。
犹喜共量天下士，亦胜东野亦胜韩。
大堤诗（二首。金堤在东阿县）
殷云霄（明代）

北堤杨柳绿丝烟，更有桃花红可怜。
携樽邀我南邻去，美酒怜渠不索钱。
又愁 其四
屠寄（清代）

海潮东下赤嵌城，日月苍凉禾黍平。山过鲲身皆列郡，波连熊指忽交兵。

千年寂寞明珠贡，百丈珂峨战舰横。欲问蓬莱问徐福，蛟台蜃阁故峥嵘。
谒金门
李石（宋代）

花树树。吹碎胭脂红雨。将谓郎来推绣户。暖风摇竹坞。
睡起栏干凝伫。漠漠红楼飞絮。划踏袜儿垂手处。隔溪莺对语。
铁竹歌
释印肃（宋代）

普庵和尚铁竹歌，十圣三贤不奈何。
九节玲珑通法界，不由边笋自喽罗。
从百练，已经磨，
能障狂风止海波。恶龙报毒皆由我，
猛虎归降岂是佗。世出世间无可比，
非凡非圣力摩诃。莫耶剑，
比天戈，生灭劳形费气多。
只这一条刚不坏，撑天拄地应三摩。
身莹净，意曼陀，
非眼耳鼻六通和。肉眼那能堪作见，
二乘天眼尚肴讹。德山老汉却老婆，
横竖宗风般若多。罕遇其人难措手，
至今独卓立巍峨。君不见，
莫蹉跎，点石为金也是他。
即栗横肩千万个，解吞铁竹可相过。
未动口时百杂碎，岂同狐族唱巴歌。
顺天助道功非细，只欲令人脱死魔。
喃喃解语非关舌，入水何曾动碧波。
铁竹自歌如是唱，海潮音彻笑呵呵。
蓝田溪杂咏二十二首。石莲花
钱起（唐代）

幽石生芙蓉，百花惭美色。远笑越溪女，闻芳不可识。
颂古三十六首
释惟一（宋代）

雪里垂丝古钓台，锦鳞拂拂上钓来。
船头拨转归何处，又向芦花深处挨。
雪后
张侃（宋代）

连朝风雪满空来，喜得新晴万象回。甚欲出门寻野兴，梅花多是旁春开。
和陶拟古九首·其二
苏轼（宋代）

酒尽君可起，我歌已三终。
由来竹林人，不数涛与戎。
有酒从孟公，慎勿从扬雄。
崎岖颂沙麓，尘埃污西风。
昔我未尝达，今者亦安穷。
穷达不到处，我在阿堵中。
储福宫
刘知仁（宋代）

所忧目力尽，未问两足酸。
云峰三十六，一一皆可观。
水调歌头（寿钱太尉）
吴叔虎（宋代）

清澈黄河底，乙未政和年。坤珍阐瑞，运符五百间生贤。日暖曲江花柳，鼎沸韶春弦管，尺五是青天。殊宠逢熙载，吉梦送真仙。

承盛德，公故国，庆双全。行看旌钺紫泥，丹诏下苕川。多祝多男多寿，长愿长安长乐，剑履玉宸前。蕙主紫琳馆，丹笔蕊珠篇。
读史 其三
王荫祜（清代）

同是中朝彦，奚分蜀洛为。不须更相竞，都在党人碑。
题建康路教汤碧山金陵十咏卷后
曹伯启（元代）

清词十阕吊兴亡，华屋丘山梦几场。一片东南佳丽地，老怀吟咏转凄凉。
用前韵简赵薛二丈 其三
蔡戡（宋代）

瓜时正值一阳生，已见眉间喜气盈。诏下鳌头恩数宠，香含鸡舌省曹清。

西湖好去穷清赏，南国无从恋蕣英。自此达尊兼德爵，不唯年事合推兄。
山乐官寄野斋
释永颐（宋代）

山乐官，山乐官，
尔为灵凤黄音乐，想尔废职来考盘。
莫厌山中多寂寞，山中无事忘忧乐。
晓窗睡起春书静，听尔幽情如有吒。
山乐官，山乐官。
寓怀
李山甫（唐代）

万古交驰一片尘，思量名利孰如身。长疑好事皆虚事，

却恐闲人是贵人。老逐少来终不放，辱随荣后直须匀。

劝君不用夸头角，梦里输赢总未真。
和司法张仲良醉中论诗
杨万里（宋代）

醉语醒犹记，来诗读转新。
不绿明好密，其柰客居贫。
无乃阳秋误，云何鼠朴珍。
端今和者寡，敢以速为神。
【小石调】恼煞人
白朴（元代）

又是红轮西坠，残霞照万顷银波。江上晚景寒烟，雾蒙蒙、风细细，阻隔离人萧索。
【幺篇】宋玉悲秋愁闷，江淹梦笔寂寞。人间岂无成与破，想别离情绪，世界里只有俺一个。
【伊州遍】为忆小卿，牵肠割肚。凄惶悄然无底末，受尽平生苦。天涯海角，身心无个归着。恨冯魁，趋恩夺爱，狗行狼心，全然不怕天折挫。到如今刬地吃耽阁，禁不过，更那堪晚来暮云深锁。
【幺篇】故人杳杳，长江风送，听胡笳沥沥声韵聒。一轮皓月朗，几处鸣榔，时复唱和渔歌。转无那，沙汀蓼岸，一点渔灯相照，寂寞古渡停画舸。双生无语泪珠落，呼仆隶指泼水手，在意扶柁。
【尾声】兰舟定把芦花过，橹声省可里高声和。恐惊散宿鸳鸯，两分飞也似我。
张汝士寺丞挽辞二首 其二
韩琦（宋代）

满腹康时业，丁年未一伸。方从中洛掾，俄掩北邙尘。

有子贤荀里，登科感孟邻。新阡伊阙下，长得塞门春。
高山别邻几
苏舜钦（宋代）

高山扶层巅，下与地盘结。气贯不变移，泽枯乃朽裂。

有如善人交，生死两固节。语默无异方，黯沮在为别。

世风随日俭，俗态逐势热。负予好古心，嘘叹星斗灭。

近得邻几生，胸怀贮霜雪。饥渴入诗书，趣向著羁绁。

又与斯人离，先日心破折。古也当贻言，在子可扪舌。

奈何区区诚，敢以御者说。器成必刓琢，德润资澡刷。

安文谩徽墨，古训乃佩玦。帝门急豪英，济物无自孑。
登天竺寺
綦毋潜（唐代）

郡有化城最，西穷叠嶂深。松门当涧口，石路在峰心。

幽见夕阳霁，高逢暮雨阴。佛身瞻绀发，宝地践黄金。

云向竹谿尽，月从花洞临。因物成真悟，遗世在兹岑。
纵笔六言二首
刘克庄（宋代）

蒯郦提趋沸汤，信越狗烹弓藏。
向来猛士尽矣，与谁共守四方。
题顾仲瑛雅集图
释宗泐（明代）

良时不再逢，嘉会难复得。斯人亦云亡，玉山空黛色。

有生能几何，忽如驹过隙。昨日歌舞地，回首成陈迹。

临淮秋雨朝，览图增太息。黄鹄招不来，萧条望八极。
木兰花慢 竹业符
屈大均（明代）

向笼葱摘取，问虫篆、是谁书。似蠹绣丹经，鱼餐绿子，巧出仙馀。

麻姑。戏将凤爪，印龙纹、一晕一河图。更缀阴阳小押，辟邪留在冲虚。

研朱。箨陨亦沾濡。掩映雪消初。笑带鱼与露，腻香春粉，总赠芳姝。

林于。洞庭万树，奈斑斑、只有泪如珠。那得双钩片片，惊鸾迹遍萧疏。
题噔上人颐庵
王之道（宋代）

我生困语言，老大犹栖迟。
咄哉一言失，虽悔何能追。
常欲说向人，到口还忸怩。
不如静中坐，此理吾所知。
春风入城郭，古寺花开时。
广庭积雨过，红紫初纷披。
偶逢颐庵人，强丐颐庵诗。
是庵清而虚，底事名为颐。
南陵有徐子，顷尝吏於斯。
作字妙羲献，学易深坎离。
慎言与节饮，卦象不可欺。
君看命名意，往往只在兹。
登蜀阜二首
钱时（宋代）

西风吹步上云衢，万竹深围一草庐。
分付儿童勿轻剪，蜀溪风月正关渠。
赠崇安刘相士
刘克庄（宋代）

向来种花地，曾与五夫邻。
有客我同姓，见君如故人。
赤身穷至骨，碧眼妙通神。
且问两元老，何时定秉钧。
闻李士举宿马鞍山
晁公溯（宋代）

入境封人报，飞书侍史迁。
初闻虎节使，已至马鞍山。
霁野风烟丽，端居日月閒。
此行吾所羡，脱屣簿书间。
题历友伯父昆仑山房
张元（清代）

小结横山麓，清知处士家。
秋风三径竹，春雨一庭花。
跌宕新诗句，萧间老岁华。
苍茫时极目，岸帻数啼鸦。
存没口号
苏泂（宋代）

白发萧萧礼部郎，风流不减贺知章。
半生寒饿湖山里，八十重来坐玉堂。
挽节使少保
许应龙（宋代）

一节忠勤绍祖风，貂蝉七叶擅华宗。
版曹羡利巍迁秩，强敌知名特敛容。
荐士半跻青琐闼，为民数奏皂囊封。
龙旗虎节今何在，纪绩还须仗蔡邕。
成都运司西园亭诗 茅庵
许将（宋代）

茅茨以为庵，环顾萧然虚。内乐苟自足，容人即有馀。

旁依修竹密，上翳青松株。勿言此中陋，中有君子居。
送孙秀才（《纪事》作王缙诗）
王维（唐代）

帝城风日好，况复建平家。玉枕双文簟，金盘五色瓜。

山中无鲁酒，松下饭胡麻。莫厌田家苦，归期远复赊。
金刚随机无尽颂·善现起请分第二
释印肃（宋代）

如是真如是，无□不心地。
触目应菩提，名标法身义。
挽陈提举 其二
赵善括（宋代）

志学屡辞爵，传家蔚有声。小官能抗疏，文吏乃知兵。

守法摧强禦，输忠沃圣明。平生无所负，谗口任蝇营。
赤岸道中呈斯远
赵蕃（宋代）

小雨洗红叶，青山舒白云。
秋风有奇处，我友得平分。
真妄偈
复礼（唐代）

真法性本净，妄念何由起？从真有妄生，此妄何所止？

无初即无有，有终应有始。无始而无终，长怀懵兹理。

愿为开玄妙，析之出生死。
挽江浦县丞郑公诗 其一
韩淲（宋代）

寂寞同州守，衣冠葬玉山。国家遭祸变，臣子不生还。

异域城应在，中原路尚艰。有孙才九品，本拟上朝班。
归自真州道中用前韵简诸故人
章甫（宋代）

閒愁生旅怀，薄酒安能陶。
篮舆赴归期，历历山路高。
风雨道旁憩，倏然思故交。
官闲相聚首，怀我登顿劳。
辩论杂嘲谑，诗词兼雅骚。
人生几何时，容易生二毛。
方今天子圣，登用皆夔臯。
愿君各努力，去矣道群豪。
我生苦畏事，屏处如逋逃。
纵复技痒存，敢念麻姑搔。
元净上人之新安谒李学士兼游庐阜
杨亿（宋代）

双阙重城到几回，两游千里忽浮杯。
黟江春水浅深绿，庐岳夏浮倾倒开。
谢守同翻贝叶字，汤师独占碧云才。
旧房京寺门空闭，坐榻凝尘砌长苔。
明妃曲 其三
萧端蒙（明代）

羌塞翩翩三十春，毳裘潼酪亦甘温。自从冯傅纷纷后，始悟馀生是主恩。
减字木兰花 展书卷
米芾（宋代）

平生真赏，纸上龙蛇三五丈。富贵功名，老境谁堪宠辱惊。

寸心谁语，只有当年袁与许。归到辽阳，玉简霞衣侍帝傍。
幽居
刘应时（宋代）

烟重柳腰困，雨肥梅脸皴。
夜窗无销钥，晨气湿衣巾。
日晏犹便睡，犬鸣知有人。
西家新酿熟，祀灶请比邻。
酬汴州李别驾赠
祖咏（唐代）

秋风多客思，行旅厌艰辛。自洛非才子，游梁得主人。

文章参末议，荣贱岂同伦。叹逝逢三演，怀贤忆四真。

情因恩旧好，契托死生亲。所愧能投赠，清言益润身。
盘山十六景 其三 层岩飞翠
弘历（清代）

夏屋枕崇椒，林霏互吞吐。徐无无不佳，是惟最佳所。

云起树中无，泉兮山四宇。荟蔚鲜定容，变幻乃尔许。

俯仰接诸天，时时落花雨。
挥手
陆游（宋代）

挥手群玉府，说驾石帆山。
偶与片云出，却随孤鹤还。
松风暮萧瑟，石溜夜淙潺。
阿敏读书处，更添茆一间。
金山十咏呈坦叔 其三 付衣堂
周孚（宋代）

大地不解容，四众俱欲杀。不辨如是心，定难消此衲。
西山探梅
吴翊（唐代）

虎山桥头太湖曲，花为银海山为玉。湖乡岁判梅花租，花开便抵湖田熟。

我来系艇南溪边，晴空无雨山无烟。只有白云三十里，模糊隔断山中天。

笋舆侧入似无路，矮篱窄径相回旋。粘衣不嫌花雾重，压帽更爱花枝偏。

前迎后送来远所，豁眼倏上山之巅。慰斗岩边路幽仄，长旗岭外连西碛。

十家五家无别种，千树万树同一色。微分螺黛嶂横青，遥夺琉璃波涌白。

出林更上莲花台，枝枝玉叶当门开。一掷凡躯众香国，十年面目惭尘埃。

使君仙尉如可唤，芳魂古魄何悠哉？梅花不老青山在，姓名清绝留苍崖。

吴侬爱花乏花趣，但贪狂赏悭清句。寒花谢客似有言，好劝幽人为少驻。
谷帘下二首
白玉蟾（宋代）

步入青红紫翠间，仙翁朝斗有遗坛。
竹梢露重昼犹湿，松里云深夏亦寒。
禊日春雨初宿西月微明思从中来漫成九绝 其二
郭之奇（明代）

冥冥天地色，缩缩古今情。所遇多陈物，谁能郁化精。
将归白湖而雨
周紫芝（宋代）

世间那得此间身，恐是前生贺季真。白水窗闲频入梦，黄梅雨细却留人。

重听欸乃烟中曲，净扫离骚几上尘。但得南风送归棹，未应幽独解伤神。
山中晓兴
元季川（唐代）

河汉降玄霜，昨来节物殊。愧无神仙姿，岂有阴阳俱。

灵鸟望不见，慨然悲高梧。华叶随风扬，珍条杂榛芜。

为君寒谷吟，叹息知何如。
龙山会 九日集饮味云寓斋
陈宝琛（清代）

五度过重九。海曲风光，断送成衰朽。登高无培塿。

小楼外、危绿萧疏槐柳。不日奈层阴，及未雨、来中君酒。

却牵情，名园咫尺，梦痕非旧。

那堪阵阵哀鸿，流转关山，雪早衣谁授。艰难开笑口。

风鹤里、差算黄花无负。世事迫偷生，念有弟、先庐犹守。

对萸囊、支筇北望，为兄搔首。
检书得徐编修师遗札
姚燮（清代）

江海催人苦逝川，文章得失感鱼筌。閒庭寂寂春飘雨，旧泪鱼鱼墨化烟。

遍地楠篁吾废树，半生心腑有寒泉。飞蓬不扫莺愁翮，忍忆江亭对酒年。
己酉岁冬苦寒
徐贲（元代）

仲冬朔吹严，雪零应寒候。枯条竞鸣宵，顽阴互昏昼。

淤深途绝竞，冰闭城失漏。穷谷噤孤𤠔，丛泽匿群兽。

梁园秪自誇，袁门有谁扣。宁忘啮毡塞，每思射鸿囿。

鹤语固可徵，鸥盟岂宜复。更须挟重裘，且当饮温酎。
泊沙湾拟游小金山阻雨不果
潘正亭（清代）

放棹穷幽赏，连阴不肯晴。寒烟欺柳色，急雨乱滩声。

古寺云中梵，雄才海外名。无由参慧业，一为证生平。
六月六日侄孙辈同食大麦二首
钱时（宋代）

大麦新炊苜蓿盘，一壶春酒小团栾。
金丹九死生灵命，莫作寻常粝饭看。
十六夜示超然
释德洪（宋代）

山深久不晴，领略三伏暑。夜凉闻风泉，疑作空阶雨。

但觉纸窗闻，不知山月吐。阶除偶独立，满庭浩风露。

室閒门未掩，时有飞萤度。馀生愿俱子，万壑千岩处。

艰难百忧中，长恐此心负。今宵复对榻，乐事遽如许。

地偏心亦远，喜俗忧自去。风光如辋川，窈窕辛夷坞。

以短暴弟长，正坐功名误。何如庐山阴，一水断世路。

持远两镜临，于中可无睹。此诗若散缓，熟读有奇趣。

便觉陶渊闻，彷佛见眉宇。
次韵傅茂元二绝
刘子翚（宋代）

酒兴何如毕吏部，诗情已过鲍参军。
醉吟自足了一世，肯羡飘飘出岫云。
缺题
王野（宋代）

远游消息断天涯，燕子空能到妾家。春色不知人独自，庭前开遍合欢花。
故太子太师徐公挽歌四首 其一
王维（唐代）

功德冠群英，弥纶有大名。轩皇用风后，傅说是星精。

就第优遗老，来朝诏不名。留侯常辟谷，何苦不长生。
谒金门
胡仲弓（宋代）

蛾黛浅。只为晚寒妆懒。润逼镜鸾红雾满。额花留半面。

渐次梅花开偏。花外行人已远。欲寄一枝嫌梦短。湿云和恨翦。
武夷九曲棹歌
留元刚（宋代）

五曲云崖有许深，石门书屋著修林。
堂堂不泯清风在，一片寒潭印我心。
林正甫与子中春并命为御史正甫按刑浙东道别
虞俦（宋代）

衔命宫陵偶一回，山阴道上得徘徊。
溟鹏好在思抟击，乘雁何尝计去来。
万壑千岩况秋色，明珠白璧更尘埃。
相逢未稳还为别，一段诗愁费剪裁。
暇日至家园
孔平仲（宋代）

仕宦吾已知，退休不如早。九江园地胜，万个竹色好。

每到必徘园，翛然寄怀抱。于此筑亭台，于彼植花草。

傍岭更栽松，引池将溉稻。经营各有处，何日室遂考。

薄田方待岁，一雨洗枯槁。指谷以易泉，橐囊助倾倒。

茅茨若粗完，世路迹可埽。南山多白云，临望娱我老。
贤者之孝二百四十首·卫七子
林同（宋代）

几谏劳不怨，明明载鲁论。
未应小弁作，得并凯风言。
送陆时明还镇江
孙绪（明代）

北固山前江水平，南徐城外月华明。故乡朋旧惊相问，几日除书下帝京。
挽新市张监酒三首 其一
黄干（宋代）

曲江人已矣，风采独依然。薄宦何曾显，英名到处传。

诸公交荐士，造物竟遗贤。穷达君应悟，怡神向九泉。
李卢二中丞各创山居俱夸胜绝然去城稍远…聊戏二君
白居易（唐代）

龙门苍石壁，浥涧碧潭水。各在一山隅，迢遥几十里。

清镜碧屏风，惜哉信为美。爱而不得见，亦与无相似。

闻君每来去，矻矻事行李。脂辖复裹粮，心力颇劳止。

未如吾舍下，石与泉甚迩。凿凿复溅溅，昼夜流不已。

洛石千万拳，衬波铺锦绮。海珉一两片，激濑含宫徵。

绿宜春濯足，净可朝漱齿。绕砌紫鳞游，拂帘白鸟起。

何言履道叟，便是沧浪子。君若趁归程，请君先到此。

愿以潺湲声，洗君尘土耳。
入谷马上 其四
文同（宋代）

群山护秦陇，转去转幽深。岚气重压眼，秋光清彻心。

凭鞍吟绝壁，解带坐高林。爱此岩泉好，临流浣俗襟。
丙申九月十六夜寓琴川客馆梦亡徐氏女兄
龚诩（明代）

月冷霜悽夜未终，偶然相见梦魂中。从容尚说平生话，清瘦还如旧日容。

生死固知难再会，幽明何幸得重逢。觉来无语空垂泪，恨煞穿云晓寺钟。
水西寺
曾子公（宋代）

杖藜出郭一水近，石磴古路穿松筠。
万仞绝壁倚天末，八节惊滩当寺门。
泉声飞下锦绣谷，殿影插入玻璃盆。
宣州水西天下胜，阆州城南亦何云。
巫山一段云
李珣（五代）

有客经巫峡，停桡向水湄。楚王曾此梦瑶姬，一梦杳无期¤

尘暗珠帘卷，香销翠幄垂。西风回首不胜悲，暮雨洒空祠。

古庙依青嶂，行宫枕碧流。水声山色锁妆楼，往事思悠悠¤

云雨朝还暮，烟花春复秋。啼猿何必近孤舟，行客自多愁。
诗三百三首 其九十一
寒山（唐代）

世有多解人，愚痴徒苦辛。不求当来善，唯知造恶因。

五逆十恶辈，三毒以为亲。一死入地狱，长如镇库银。
初祖赞
释绍隆（宋代）

阖国人难挽，西携只履归。只应熊耳月，千古冷光辉。
泛舟甘溪送薛炎州朱次公李祈年归龙江
陈恭尹（清代）

春江何处不萋萋，掩映群峰到郭西。岸柳飞花时度水，山家开户半临溪。

已知异境人间少，难得同心酒坐齐。莫指乡园便归去，舟前听取鹧鸪啼。
乱后返里
李皋（唐代）

不惜奔波苦，招邀返里门。颓垣留火色，委骨认刀痕。

大漠风声恶，荒原日气昏。邻翁相对语，凄恻不堪论。
次韵叔父圣谟咏莺迁谷
黄庭坚（宋代）

鸦舅颇强聒，仆姑常勃溪。
黄鸟怀好音，秋菊染春衣。
嘤嘤求朋友，忧患同一枝。
提壶要酤我，杜宇赋式微。
黄鸟在幽谷，韬光养羽仪。
晴风曜桃李，言语自知时。
先生丘中隐，乔木见雄雌。
引子迁绿阴，相戒防祸机。
李杜死刀锯，陈张怨弃遗。
不如听黄鸟，永昼客争棋。
送水云归吴
黄慧真（宋代）

万叠燕山冰雪劲，万里长城风雨横。君衣云锦勒花骢，此酒一杯何日更。
天台书事十三首
曹勋（宋代）

束发名场历百艰，荷恩早许出清班。
未能脱迹尘埃外，已爱著身泉石间。
送从兄归隐蓝溪二首
许浑（唐代）

名高犹素衣，穷巷掩荆扉。渐老故人少，久贫豪客稀。

塞云横剑故，山月抱琴归。几日蓝溪醉，藤花拂钓矶。

京洛多高盖，怜兄剧断蓬。身随一剑老，家入万山空。

夜忆萧关月，行悲易水风。无人知此意，甘卧白云中。
葛仙化
王灼（宋代）

灵山信多异，孤起一万寻。
其上罗诸峰，耸秀欲相临。
危磴巧盘折，古洞閟清深。
丛木开锦帐，飞泉鸣玉琴。
三仙班龙驾，长往无归音。
高阁俨像设，霓衣紫霞衿。
故知飞升骨，偕来幽绝岑。
声利岂不好，奈此老境侵。
吾家穷子安，登览动悲吟。
盛时亦云遇，志大力叵任。
今人已笑古，后人复视今，
天命傥可顺，吾将守素心。
余归自南京承永新欧阳子韶寄书辄赋奉答
刘崧（元代）

白发萧萧两鬓疏，越南蓟北困驰驱。归田已落渊明后，惭对林间一纸书。
远浦棹歌
饶鲁（宋代）

片帆雨霁飞烟江，渔翁停棹歌沧浪。
一声欸乃山水绿，浪中惊起双鸳鸯。
双鸳鸯情一何美，同宿同飞在秋水。
不似人生苦别离，女嫁征夫男战死。
五湖烟景方纷争，闻歌顿欲思升平。
邻舟短笛应风响，落日淡淡波冥冥。
美人春词夸艳丽，皓齿朱唇楚腰细。
江楼富贵今如何，不似沧浪真趣味。
次潮阳宁公诗韵三首
敖陶孙（宋代）

十方无壁惯曾游，一片孤云任去留。
莫话潮阳旧公案，天台行色满檐头。
拟复竹西亭和洴江太史
马曰琯（清代）

邗沟东畔竹西亭，岁岁寻游感废兴。细雨斜廊还有井，夕阳秋废欲无僧。

几时碧玉围千个，依旧红栏覆雨层。收取江南烟树色，苍茫祇借一枝藤。
出郡传舍哭范仆射诗 其二
任昉（南北朝）

已矣平生事，咏歌盈箧笥。兼复相嘲谑，常与虚舟值。

何时见范侯，还叙平生意。
句
吴光（宋代）

二天开佛日，一道羃卿云。
上巳南池作
洪朋（宋代）

坞中元巳日，小雨浥芳菲。祓禊岁时共，招寻吾土非。

竹光迷野径，花气袭人衣。赖有盈川遇，还同池上归。
斋宫尚有残雪思作学士时摄事于此尝有闻◇诗
欧阳修（宋代）

两京平日接英髦，不独诗豪酒亦豪。
休把青铜照双鬓，君谟今已白刁骚。
八月五日歌
顾况（唐代）

四月八日明星出，摩耶夫人降前佛。八月五日佳气新，

昭成太前生圣人。开元九年燕公说，奉诏听置千秋节。

丹青庙里贮姚宋，花萼楼中宴岐薛。清乐灵香几处闻，

鸾歌凤吹动祥云。已于武库见灵鸟，仍向晋山逢老君。

率土普天无不乐，河清海晏穷寥廓。梨园弟子传法曲，

张果先生进仙药。玉座凄凉游帝京，悲翁回首望承明。

云韶九奏杳然远，唯有五陵松柏声。
徐学士子容薜荔园十二首 其九 留月轩
顾璘（明代）

明月出海底，挂向珊瑚枝。玉镜飞不去，中夜光离离。

满持洞庭酒，长歌谪仙辞。西风吹桂影，潋滟翻金卮。
和谢吏部铁字韵三十四首·游山三首
邓肃（宋代）

门前如市不入耳，忘言隐几心如水。
纷华时逐长安儿，清爽何似毛锥子。
我虽事业未如人，天公不等吾弗嗔。
独步高山寻兀室，默坐烧香已悟真。
世事缤纷俱谢绝，叩角自歌愚且拙。
谁暇投书追贾谊，更忧铜弊杂铅铁。
题屏风画商山四老人
杨载（元代）

飞雪洒遥野，冲波荡无垠。蟠蟠山谷间，居此四老人。

下为民庶师，上作王家宾。清风眇何许，驰想寂寞滨。
园中锦被花始开一枝红白二色赵守以二诗见报依韵答之 其二
郑刚中（宋代）

机上红，江头红，其织其濯皆春风。平铺岂是宝刀剪，怯日尚用轻烟笼。

何人不置芙蓉帐，置向山园寂寞中。欲寻诗句赞天巧，乱蘤秀发诗不工。

一枝和露奉明牧，知我陋室非所容。果然花去玉为报，琐细换得光玲珑。

颓然只拥公孙布，晓枕不知传鼓钟。
夏旱至秋田家种荞麦以补岁事
胡铨（宋代）

千里还经赤地连，老农作苦也堪怜。
来牟不复歌丰岁，荞麦犹能救歉年。
山色浅深秋泼黛，田毛上下晓披绵。
天公莫遣霜如雪，赤子嗷嗷要解悬。
再和颐斋见寄
胡仲弓（宋代）

胸怀拍拍贮阳秋，万里江山思远悠。
自笑半生行酒禁，可能一日免诗愁。
图书围里谁分榻，风雨中浊独倚楼。
除却知心吾与汝，吟边何事冀旁求。
次韵闻复西湖夏日六言 其四
释道潜（宋代）

西湖清浅可泛，湍险岂类瞿塘。随处菰蒲莲芡，栉风沐雨尤香。
城南
刘克庄（宋代）

濒江多海物，比屋尽闽人。
四野方多垒，三间欲卜邻。
芦江八咏 其二 西浦潮痕
罗仲舒（宋代）

潮涨复潮退，盈缩痕常存。渡口孤舟横，济川应有人。
送李民瞻侍郎宣谕陕西
吴云（明代）

侍郎将命出金銮，道路传呼远近欢。
关内官曹迎使节，秦中父老识衣冠。
云开太华三峰秀，水绕黄河九曲寒。
寄语渭川千亩竹，西风还解报平安。
礼应庵塔
释居简（宋代）

直指心成曲，单传蔓更滋。全身入荒草，赤膊上东司。

一向攻人短，多方徇己私。杨歧五世后，作者不如斯。
还南麓旧居
释正觉（宋代）

枝藤结伴得游娱，怀习难宁寻旧居。
云水梦思孤榻稳，山林眼味四窗虚。
秋衣未絮怯繁雨，午饭无盐甘软蔬。
老境端来傥底志，道同巢鸟与渊鱼。
承答诗披览叹服无已今复和呈资一噱而已
文彦博（宋代）

药录虽称性味寒，涤烦功效有多般。从来御宿嘉名著，岂与西沙一例看。
挽王知复书监 其二
孙应时（宋代）

飞桥壮吾邑，虹影丽高深。义不烦千室，功无措万金。

美哉承考意，伟矣济时心。此段无穷尽，江声共古今。
峥嵘岭
孟郊（唐代）

疏凿顺高下，结构横烟霞。坐啸郡斋肃，玩奇石路斜。

古树浮绿气，高门结朱华。始见峥嵘状，仰止逾可嘉。
凌景阳寺丞与韩综监簿蔡襄秀才雪夕会饮聊诗
宋庠（宋代）

岁籥愁云暮，朋簪夕宴开。
贤如颍川聚，兴是剡溪来。
泻酒蟾波溜，雕章烛刻催。
三英知绝擬，況复是平台。
道场山两题 其二 一勺泉
释居简（宋代）

岩隙带痕云，涓涓不受尘。洼尊元自浅，攲器不须盈。

镜彻双明碧，花浮少许春。汉宫分烛后，新洁试清清。
玉蝴蝶 拟艳
王世贞（明代）

记得秋娘，家住皋桥西弄，疏柳藏鸦。翠袖初翻金缕，钩月晕红牙。

启朱唇、含风桂子，唤残醉、微雨梨花。最堪誇。玉纤亲自，浓点新茶。

嗟呀。颠风妒雨，落英千片，断送年华。海角山尖，不应飘向那人家。

惹新愁、高楼燕子，赚人泪、芳草天涯。况浔阳，偶然江上，一曲琵琶。
菩萨蛮（清明）
史浩（宋代）

提壶漫欲寻芳去。桃红柳绿年年事。唯有列仙翁。清明本在躬。

何须从外讨。皮里阳秋好。堪羡个中人。无时不是春。
赋胡贵常所寓西楼
陈著（宋代）

早挟台山紫翠光，来栖高处足徜徉。
浮云相伴身为客，落月应同梦到乡。
雁笛入联饶独唱，凤箫在袖待双翔。
拍怀湖海何妨共，倘许扶携上大床。
如梦令（处梅列芍药于几上酌余，不觉醉酒，陶然有感）
张炎（宋代）

隐隐烟痕轻注。拂拂脂香微度。十二小红楼，人与玉箫何处。归去。归去。醉插一枝风露。
谪会昌二首 其二
滕斌（元代）

锦衣来作夜郎客，纨扇忽逢春梦婆。太平宰相知我者，谁使醉后狂言多。
武陵
黄庭坚（宋代）

武陵樵客出桃源，自许重游不作难。
却觅洞门烟锁断，归舟风月夜深寒。
寄曾兄
张侃（宋代）

富贵功名莫问渠，閒中气味复何如。年来格外添新句，夜静灯前理旧书。

用拙不妨存我性，得时未免驾高车。君家文献人难比，会见芳名上玉除。
春日感怀
朱淑真（宋代）

寂寂多愁客，伤春二月中。
惜花嫌夜雨，多病怯东风。
不奈莺声碎，那堪蝶梦空。
海棠方睡足，帘影日融融。
拟弋者慕
释重顯（宋代）

翠羽立高枝，危巢对落辉。
碧潭千万丈，直下取鱼归。
自君之出矣八首 其五
刘琏（唐代）

自君之出矣，昧壁虫自语。思君如羁乌，夜夜啼达曙。
三月十二日晚雨因取渊明诗微雨洗高林清飚矫
滕岑（宋代）

自得林下趣，穷处甘如荠。
白云为朋友，青山是昆弟。
幽池萍未生，闲来弄清泚。
照影不能悟，徒自尘缨洗。
和邢郎中病中重阳强游乐游原
裴夷直（唐代）

嘉晨令节共陶陶，风景牵情并不劳。晓日整冠兰室静，

秋原骑马菊花高。晴光一一呈金刹，诗思浸浸逼水曹。

何必销忧凭外物，只将清韵敌春醪。
还家秋夕饮中喜雨
杨万里（宋代）

好风有意入金台，白酒无声落玊林。
秋雨亦嫌秋热在，打荷飘竹为人来。
戊寅早春方方寺
李梦阳（明代）

逾年罔涉兹，过之门巷疑。匪畏霜露辰，肯与春事期。

径兰芊故丛，苑松发新蕤。陟丘念废居，升危眺回漪。

抱以幽旷豁，情缘悽怆移。惊风递虚塔，振振空廊悲。

得遣复安较，劳生良尔嗤。
庆元二年恭上太皇太后皇太后太上皇帝太上皇
佚名（隋代）

宋有明德，天保佑之。
以寿继寿，以慈广慈。
声文宣昭，福祉茂绥。
神孙之休，燕及华夷。
塞上
戴司颜（唐代）

空迹昼苍茫，沙腥古战场。逢春多霰雪，生计在牛羊。

冷角吹乡泪，干榆落梦床。从来山水客，谁谓到渔阳。
嫦娥答
夏原吉（明代）

独宿蟾宫春复秋，云泥相隔路悠悠。晦明有数非蟆食，圆缺惟时岂斧修。

影捉水中人自醉，象悬天上孰能游。欲攀桂子观仙舞，须觅灵槎犯斗牛。
谢国英
陈著（宋代）

直节见初茁，苦心甘自珍。纷纷夏箨中，独养岁寒身。

遣送从山夏，冲破赤日尘。揖入生菜筵，气味酷相亲。

譬之美人拳，彼独为何人。